Deezer

Deezer — Fransiya musiqiy striming xizmati.

 Tarixi 
2006-yilda Daniel Marheli Blogmusik nomi ostida Deezerning birinchi versiyasini ishlab chiqdi. Sayt fransuz agentligi SACEM tomonidan mualliflik huquqini buzganlikda ayblanib, 2007-yil aprel oyida yopildi. 2007-yil avgust oyida Deezer nomi bilan qayta ishga tushirildi va SACEM bilan mualliflik huquqi egalariga saytdagi reklamadan tushgan daromadning bir qismini toʻlash boʻyicha kelishuvga erishdi. Kompaniya foydalanuvchilarning Deezerga joylangan qoʻshiqlarni iTunes orqali yuklab olishidan komissiya oladi.

 Ishga tushirish 
2007-yilda ishga tushirilganda Deezer hali yirik musiqiy guruhlar bilan shartnomalar tuzmagan, foydalanuvchilarga kichik katalog taqdim etgan edi. Toʻrtta katta kompaniyalar bilan shartnomalar imzolash uchun ikki yildan koʻproq vaqt kerak boʻldi. 2011-yilga kelib kompaniya sakkiz millionga yaqin qoʻshiqni oʻz ichiga oladigan platformaga ega boʻldi. Faoliyatining birinchi oyida Deezer veb-saytiga tashrif buyuruvchilar soni 773000ga yetgan boʻlsa, keyingi yillarda trafik tez surʼatlar bilan oʻsib bordi. 2008-yilning mayiga kelib, ushbu xizmatdan har oyda 2,75 million kishi foydalangan boʻlsa, 2009-yil dekabrida kelib foydalanuvchilar soni yetti millionga yetdi.

Foydalanuvchilar soni tezlik bilan oshib borganiga qaramay, Deezer bir qancha moliyaviy muammolarga duch keldi. 2008-yilning birinchi yarmida kompaniya atigi 875 000 € daromad koʻrdi, bu esa hattoki litsenziya toʻlovlarini toʻlash uchun ham yetmas edi. 2008-yilning iyul oyida kompaniya Deezer Media reklama agentligi orqali reklama olishni boshladi. 2008-yil oktyabr oyida Deezer AGF Private Equity va CM-CIC Capital Privedan 8,4 million dollar sarmoya oldi va kompaniya kiritilgan sarmoya miqdorini 15,8 million dollarga yetkazdi. Kompaniya 2009-yilning fevral oyida foydalanuvchilar haqida aniqroq maʼlumotlarni toʻplash, koʻproq maqsadli reklamalarni joylashtirish uchun majburiy roʻyxatdan oʻtishni joriy qildi va 2009-yilning noyabr oyida qoʻshiqlar orasida audio reklamalar qoʻyishni boshladi.

2009-yil 5-noyabrda Deezer yangi uch bosqichli xizmat modelini ishga tushirdi. Asosiy bepul veb-strimingni davom ettirish bilan birgalikda, kompaniya ikkita obuna xizmatini ham joriy qildi: oyiga 4,99 yevro toʻlagan foydalanuvchilar reklamasiz yuqori sifatli musiqani eshitishlari mumkin va oyiga 9,99 yevro toʻlagan foydalanuvchilar kompyuterlariga, shuningdek Android, BlackBerry va iOS mobil qurilmalariga ham yuklab olishlari mumkin boʻldi.

2010-yil yanvar oyida Axel Dauchez kompaniyaning bosh direktori va hammuassisi Jonathan Benassayani asosiy bosh direktor lavozimiga almashtirdi. Ayni shu damda Deezerning 12 million foydalanuvchisidan 15 000 dan kamrogʻi uning obuna xizmatlariga roʻyxatdan oʻtgan edi. 2010-yil avgust oyida  uyali aloqa operatori Deezer bilan hamkorlik qilib, Deezer striming paketlarining eng yuqori pogʻonasi boʻlgan Deezer Premiumdan bepul foydalanishni oʻz ichiga oladigan tarif ishlab chiqdi. Hamkorlik boshlanganidan koʻp oʻtmay Deezer premium xizmatlariga bir oyda roʻyxatdan oʻtadigan foydalanuvchilar soni 6000 dan 100 000 gacha koʻtarildi. 2011-yilning yanvariga kelib, 500 000 kishi xizmatga obuna boʻldi va 2011-yilning oʻrtalari, kompaniya kutganidan yarim yil oldinroq bu raqam millionga yetdi. Ikki kompaniya hamkorlikni kengaytirdi. 2011-yil sentyabr oyida Orange bu tarifni Buyuk Britaniyadagi abonentlar uchun ham ochiq deb eʼlon qildi. Shuningdek, sentyabr oyida Deezer foydalanuvchilarga Facebook orqali bir-biriga musiqa yuborish imkonini beradigan integratsiyani qoʻshdi.

 Xalqaro kengayish 
Deezer 2007-yilda Fransiyada ishlab chiqarilgan boʻlib, 2017-yilga kelib bozorda yetakchiga aylandi. 2011-yil 7-dekabrda, oʻsha paytda faqat Belgiya, Fransiya va Buyuk Britaniyada mavjud boʻlgan Deezer 2011-yilning qolgan qismida va 2012-yilda ham butun dunyo boʻylab kengayish boʻyicha rejalarini eʼlon qildi. Unga koʻra, kompaniya yil oxirigacha butun Yevropaga, 2012-yil yanvar oyi oxirigacha Amerika qitʼasi boʻylab (AQShdan tashqari), Afrika va Janubi-Sharqiy Osiyoga fevral oyi oxirigacha, va iyun oyining oxiriga qadar dunyoning qolgan mamlakatlariga (Yaponiyadan tashqari) oʻz xizmatlarini taqdim etishni rejalashtirgan edi.

Xizmat 2012-yil 15-martga kelib butun Yevropa boʻylab oʻz faoliyatini boshladi, va oʻz xizmatlarini 25-aprelda Avstraliya, Kanada, Yangi Zelandiya boʻylab ham taqdim etildi 8-iyun kuni Deezer Braziliya, Kuba yoki Venesueladan tashqari Lotin Amerikasining qolgan 35 ta davlatida oʻz faoliyatini boshlaganini eʼlon qildi. 15-avgust kuni Deezer bir necha hafta ichida Indoneziya, Malayziya, Pokiston, Filippin, Singapur va Tailandda oʻz xizmatlarini boshlashi haqida xabar berdi.

2012-yil 8-oktyabrda Deezer xalqaro kengayish maqsadida foydalanish uchun Access Industries kompaniyasidan 130 million dollar mablagʻ olganini eʼlon qildi. Ikki kundan soʻng kompaniya 76 ta yangi bozorda oʻz xizmatlarini boshlab, butun dunyo boʻylab jami 160 ta mamlakatda faoliyati mavjudligini eʼlon qildi. 21-dekabr kuni Deezer butun dunyo boʻylab foydalanuvchilar uchun oyiga ikki soat bepul, reklama mavjud boʻlgan musiqa strimingini taklif qiluvchi yangi xizmat tarifini eʼlon qildi, bu kompaniyaning Fransiyadan tashqaridagi birinchi bepul musiqa striming tarifi edi. Bosh direktor Dauchez Deezer AQSh bozoriga kirishning „aql bovar qilmaydigan darajada yuqori“ xarajatlarini qoplash uchun „bizni katta hajmdagi obunachilar bilan taʼminlay oladigan“ xizmatni Qoʻshma Shtatlarda joriy qilish uchun hamkor qidirayotganini taʼkidladi. 2012-yil dekabr oyi holatiga koʻra, Deezer 20 million qoʻshiqqa ega boʻlgan yetti millionga yaqin oylik faol foydalanuvchilarning ikki millionga yaqini obunalar uchun pul toʻlagan. Bosh direktor Dauchez, 2016-yilga kelib kompaniya jahon musiqa bozorining besh foizini egallashini maqsad qilgan.

2013-yil yanvar oyida Deezer oʻzining Afrika, Osiyo, Braziliya, Yaqin Sharq va Amerika Qo'shma Shtatlari boʻylab 22 ta yangi davlatga kengayganini eʼlon qildi va ularning umumiy soni 182 taga yetdi. Biroq, ayrim qurilmalar bilangina foydalanish mumkin edi. 2016-yil iyul oyida Deezer AQShni foydalanish mumkin boʻlgan mamlakatlar roʻyxatiga qoʻshdi. 2022-yil mart oyi holatiga koʻra, 185ta davlatda Deezer xizmatlaridan foydalanish imkoniyati bor.

 Kengaytirilgandan keyin 
Ushbu kengayishdan keyin, 2013-yilda Deezer LG Electronics, Samsung Electronics va Toshiba kabi kompaniyalar bilan aqlli televizorlarda ham platformadan foydalanish imkoniyatini berish maqsadida hamkorlik qilganini eʼlon qildi.

Oʻshandan beri Deezer bir qator yangiliklarni eʼlon qildi, jumladan, Developer Reward sxemasi, mobil ilovalar studiyasi va API yangilanishlari, Android foydalanuvchilari uchun mobil ilovaning yangi, eksklyuziv beta-versiyasi va Windows 8 uchun yangi Deezer ilovasini ham taqdim qildi.

2013-yil aprel oyida Deezer iOS ilovasini yangi aqlli keshlash funksiyasi bilan rivojlantirdi, bu esa ilovaga hatto tarmoq qamrovi zaif hududlarda ham foydalanuvchining eng koʻp ijro etilgan treklarini aniqlash va eslab qolish imkonini beradi.

2014-yil iyun oyida Deezer Samsung bilan Yevropadagi Samsung Galaxy S5 foydalanuvchilariga bepul, olti oylik Deezer Premium+ obunasini beruvchi yangi hamkorlikni eʼlon qildi. Samsung va Deezer Samsungning Multiroom Wireless Audio mahsulotlari, jumladan M5 va M7 qatorli Multiroom simsiz audio dinamiklari uchun Deezer Premium+ ga olti oylik bepul obunani taklif qilish orqali hamkorlikni kengaytirdi. Samsung Buyuk Britaniyadagi filiali va Deezer ushbu aksiyani 2016-2018-yillarda yana taklif qildi.

2014-yil iyun oyida Deezer va Google hamkorlikda Google Chromecast foydalanuvchilariga Android va iPhone ilovalaridan Chromecast orqali oʻz telefonlaridan televizorlariga musiqa uzatish imkonini berdi. Chromecastni qoʻllab-quvvatlash Deezer Premium+ foydalanuvchilari uchun 2014-yil 25-iyundan boshlab Avstraliya, Belgiya, Braziliya, Kanada, Finlandiya, Fransiya, Germaniya, Niderlandiya, Norvegiya, Portugaliya, Janubiy Koreya, Ispaniya, Shvetsiya, Shveysariya va Buyuk Britaniyada mavjud boʻldi.

2014-yil sentabr oyida Deezer Sonos uchun va ular bilan hamkorlikda yaratilgan yangi eksklyuziv xizmat Deezer Eliteni eʼlon qildi. Deezer Elite amerikalik Sonos Hi-Fi Systems foydalanuvchilariga sifatli audio taqdim etadi. Xizmat butun dunyo boʻylab faqat Deezerning Sonos foydalanuvchilari uchun mavjud.

2014-yil oktyabr oyida Deezer Bose SoundTouch va SoundLink mahsulotlaridan endi Deezer Premium+ xizmatida foydalanish mumkinligini eʼlon qildi. Bu hamkorlik birinchi navbatda Qoʻshma Shtatlarda yoʻlga qoʻyildi va keyin butun dunyo boʻylab foydalanuvchilar uchun ochiq boʻldi.

2014-yil oktyabr oyida Deezer Stitcher Radio Deezer bilan birlashishini eʼlon qildi. 2015-yilga kelib, Deezer foydalanuvchilari Deezer ichidagi Stitcher Radio funksiyalaridan foydalanishlari mumkin boʻldi.

2014-yil dekabr oyida Deezer va Pepsi oʻz ijodkorlarining profillarini oʻstirishda menejerlar va guruhlarni qoʻllab-quvvatlash uchun Midem Artist Accelerator dasturini yaratish boʻyicha hamkorlikni eʼlon qildi. 2016-yil iyun oyida u Stitcherni E. W. Scripps Companyga 4,5 million dollarga sotdi

2021-yilning birinchi choragida Deezer musiqa striming xizmati bozorining 2% ulushini egalladi. 2021-yil iyul oyida Deezer bepul akkaunt foydalanuvchilari musiqani translatsiya qilish uchun Google Assistant dinamiklaridan foydalanishi mumkinligini eʼlon qildi.

 Obunalar Reklama Oʻtkazib yuborish Offline rejimi TV, HiFi, va transportlarda Google Chromecast mavjudHisoblar Eng yuqori sifat Bepul Deezer     1 MP3 sifati (128 kbit/s)Deezer Student     1CD (16-Bit/44.1 kHz FLAC) Deezer Premium     1 CD (16-Bit/44.1 kHz FLAC) Deezer (oilaviy)     6CD (16-Bit/44.1 kHz FLAC)

 Manbalar 

 Havolalar